Kirkeuglen er truet og risikerer at uddø i Danmark, hvis ikke der bliver gjort noget for arten. Derfor opfordres nordjyder til at holde øje og hjælpe. Det har Lasse Olsen gjort - og det har båret frugt.

Den findes efterhånden kun få steder i Danmark, men på en gård ved Skørping holder den sjældne kirkeugle til. - Jeg fløjter til dem om aftenen, fortæller fritidslandmand Lasse Olsen og demonstrerer med en fløjten sit kald. - Så går der 2-5 minutter efter jeg har fløjet, og så fløjter han tilbage. Kirkeuglen var for 60 år en almindelig ynglefugl i Danmark, men er i dag et sjældent syn. Derfor håber Vildtforvaltningsrådet i samarbejde med blandt andre Aalborg Zoo, at nordjyderne vil hjælpe med at holde øje med den - for at forhindre, at kirkeuglerne uddør i landet. - Der er masser af arter, der dør i de her år. Der er ikke nogle af dem enkeltvist, vi ikke kan undvære. Men man skal gøre en indsats for, at naturen har det godt, siger Henrik Bertelsen, der er formand for en arbejdsgruppe for kirkeuglen nedsat af Vildforvaltningsrådet. De er i gang med at danne overblik over hvor mange ugler, der er tilbage i Danmark. Særligt i Himmerland lever flere par. - Der kan sidde nogle par, vi ikke har kendskab til, hvor vi kan komme og hjælpe og støtte med redekasser og donation. Vi ved, det har virket, siger Frank Skaarup, der er kirkeuglekoordinator og opfordrer folk til at melde ind til arbejdsgruppen eller Aalborg Zoo, hvis man har kendskab til kirkeuglen i ens nærområde. Lige nu vurderer eksperter, at der er cirka 10-12 par tilbage. Det skal du holde øje med Den fredede fugl, der er på listen over truede arter, ser ganske speciel ud. Kirkeuglen er på størrelse med en solsort og kendetegnet ved sit et lille hoved, lange ben og gule øjne, der er indrammet af markante øjenbryn. På oversiden er den brunlig og hvidplettet, mens den på undersiden er hvidlig med svage mørke striber. - Bestanden i er faktisk i fremgang, selvom det er ganske lidt. Så hver eneste gang, vi kan lave et eller to par, er det en succes, fortæller Frank Skaarup, der forklarer, at man kan holde øje med både fjer, gylp og lyde, der er tegn på kirkeugler i området. På Lasse Olsens gård er der gennem tiden kommet otte unger til, der har slået sig ned ned og dannet par med andre på egnen. - Det er fedt. Så er man med til at se, at det man laver, faktisk nytter noget. Se indslaget her: